Einstaklingur sem sækir um leyfi fyrir heimagistingu þarf að leggja fram fimm mismunandi vottorð , teikningu af húsnæðinu og staðfest virðisaukaskattnúmer . Umsóknin kostar 24 þúsund krónur og þarf að vera samþykkt af sex mismunandi aðilum , nánar tiltekið slökkviliði , vinnueftirliti , byggingarfulltrúa , lögreglu , heilbrigðisnefnd og sveitarstjórn . Iðnaðar - og viðskiptaráðherra hefur lengi boðað einföldun á þessu regluverki . Sú einföldun hefur ekki komist til framkvæmda þrátt fyrir að breytingar á lögum um gististaði hafi verið boðaðar strax árið 2013 . Frumvarp , þar sem lögð var til veruleg breyting á regluverkinu vegna heimagistingar , var lagt fram í fyrra . Samkvæmt frumvarpinu verður gistiheimilaflokki 1 , sem nær til heimagistingar , breytt þannig að einstaklingar þurfi ekki að sækja um rekstrarleyfi . Á móti kemur að hver einstaklingur má mest leigja út tvær eignir í samtals 90 daga á ári . Frumvarpið er eitt af þremur málum iðnaðar - og viðskiptaráðherra á uppfærðri málaskrá ríkisstjórnarinnar . Ragnhildur Sigurðardóttir , formaður Samtaka um skammtímaleigu á heimilum , segir að þó margt sé til bóta í frumvarpinu sé annað sem samtökunum hugnast ekki eins vel . „ Okkur finnst það ganga svolítið hart fram og vera helst til mikið takmarkandi , að ætla bæði að takmarka fjölda eigna sem einstaklingar geta leigt út og tímafjölda , “ segir hún . Ragnhildur bendir á að fjöldi fólks starfræki heimagistingu í meira en 90 daga á ári . Þar á meðal er fólk sem er með bændagistingu og fólk sem leigir út hluta af eignum sínum . „ Það getur verið fólk sem býr í stórum eignum , er kannski að leigja einhver herbergi , kjallaraíbúðir eða eitthvað sem er hluti af eignunum þeirra sem þeir myndu aldrei setja í annars konar leigu , “ segir hún . Þetta sé stór markaður sem sé nú í uppnámi . Ragnhildur segir að samtökin hafi eytt púðri í að kynna Airbnb fyrir stjórnvöldum . Til að byrja með hafi enginn vitað hvað Airbnb er , en síðan hafi velviljinn aukist . „ En stjórnvöld eru enn svolítið föst í að það þurfi að takmarka þetta við bæði fjölda eigna og tíma . Okkur finnst það svolítið ósanngjarnt , því fólk er að leigja alls konar eignir , “ segir hún . Nánar er fjallað um málið í Viðskiptablaðinu . Áskrifendur geta nálgast pdf-útgáfu á blaðinu með því að smella á hlekkinn Tölublöð .